Source: http://public.mkab.hu/dev/dontesek.nsf/0/6ABA8E44B160B73FC12580E3005E07B8?OpenDocument
Timestamp: 2018-07-22 18:10:52
Document Index: 10280858

Matched Legal Cases: ['Kúria ', 'Kúria ', 'bíróság ', 'Kúria ', 'Kúria ', 'bíróság ']

IV/02013/2016
Ügyszám: IV/02013/2016
Első irat érkezett: 12/13/2016
Az ügy tárgya: A Kúria Bfv.II.653/2016/6. számú végzése elleni alkotmányjogi panasz (közfeladatot ellátó személy elleni erőszak bűntette)
Az indítványozó - az Abtv. 27. §- a alapján - a Kúria Bfv.II.653/2016/6. számú végzése, a Veszprémi Törvényszék 1.Bf.561/2015/7. számú ítélete, valamint a Veszprémi Járásbíróság 7.B.1345/2014/13. számú ítélete alaptörvény-ellenességének megállapítását és megsemmisítését kérte az Alkotmánybíróságtól.
Az indítványozó előadta, hogy 2014. július 4-én engedély nélkül horgászott édesapjával a Séd patak partján, mikor az arra járó a halőr kérésére nem igazolta magát, felszólítás ellenére gépjárműbe szállt édesapjával, és a kocsi elé álló halőrt majdnem elsodorva elhajtott.
Az indítványozót közfeladatot ellátó személy elleni erőszak bűntette és más bűncselekmények miatt felfüggesztett szabadságvesztés büntetésre ítélte jogerősen a Veszprémi Törvényszék. A Törvényszék ítéletét a Kúria sérelmezett végzésével hatályában fenntartotta.
Az indítványozó előadta, hogy a halászatról és horgászatról szóló 1997. évi XLI. számú törvény 2013. augusztus 31. napjáig volt hatályban, így véleménye szerint a halászati őrt, mint közfeladatot ellátó személyt az elkövetés idején büntetőjogi védelem nem illette meg, hiszen a Btk. 459. § (1) bekezdésének 12. pontjának m) alpontját - mely a mai napig úgy rendelkezik, hogy a halászati őr akkor minősül közfeladatot ellátó személynek, ha a halászatról és horgászatról szóló törvényben meghatározott tevékenységet végzi - a jogalkotó elmulasztotta a hatályos törvény szerint módosítani. Ennek megfelelően a halászati őr az elkövetés idején nem minősült közfeladatot ellátó személynek, így az indítványozó cselekménye sem minősíthető közfeladatot ellátó személy elleni erőszak bűntettének. A bíróságok határozatai ezzel megsértették a nullum crimen sine lege és a nulla poena sine lege elvek által nyújott, az indítványozónak az Alaptörvényben foglalt azon jogát, hogy senki sem nyilvánítható bűnösnek olyan cselekmény miatt, mely az elkövetés idején a magyar jog szerint nem volt bűncselekmény. .
Kúria Bfv.II.653/2016/6. számú végzése
Veszprémi Törvényszék 1.Bf.561/2015/7. számú ítélete
Veszprémi Járásbíróság 7.B.1345/2014/13. számú ítélete
iV_2013_5_2016_ind_kieg. anonim.pdf IV_2013_0_2016_inditvany.anonim.pdf